《赠方云卿地理》
宋代·何梦桂

金仙顶门一只眼，五眼通神识无限。
云卿留得眼一只，眼力最高人不识。
眼里青囊一卷经，照破山川无遁形。
口谈祸福句句验，人谓先生真鬼灵。
自言好眼与人别，当年点得白龟睛上血。
龟存双眼我双眼，两眼精明光电掣。
有时采珠撼龙宫，有时捋须探虎穴。
独眼独眼真地仙，一角灵犀妙莫传。
谁知一眼化千眼，笑杀时师空眼穿。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。